
Na podlagi drugega odstavka 78. člena Zakona o javnih uslužbencih (Uradni list RS, št. 32/25 in 1400/26) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19 in 203/20 – ZIUPOPDVE, 119/21 – ZčmIS-A, 202/21 – odl. US, 15/22, 54/22 – ZUPŠ-1, 114/23, 136/23 – ZIUZDS in 70/25 – ZUTD-I) Republika Slovenija, Ministrstvo za gospodarstvo, delo in šport, Kotnikova ulica 5, 1000 Ljubljana, javno objavlja prosto delovno mesto 
SEKRETAR (šifra DM 6000) v Kabinetu ministra, za določen čas – projektno delo, za čas trajanja projekta EXPO Beograd, do 31. 12. 2027 - z namenom napotitve na delovno mesto DIPLOMAT V ZUNANJI SLUŽBI v Ministrstvu za zunanje in evropske zadeve (v nadaljevanju: MZEZ), v Veleposlaništvu Republike Slovenije v Beogradu (v nadaljevanju: VBG)

Kandidati, ki se bodo prijavili na prosto delovno mesto, morajo poleg splošnih pogojev, ki jih določajo predpisi s področja delovnega prava, izpolnjevati še naslednje pogoje: 
· najmanj specialistično izobraževanje po visokošolski strokovni izobrazbi (prejšnje)/specializacija po visokošolski strokovni izobrazbi (prejšnja) ali najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja);
· najmanj 7 let delovnih izkušenj;

· znanje uradnega jezika;
· državljanstvo Republike Slovenije;
· ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
· zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kandidati morajo izpolnjevati tudi druge posebne pogoje, ki se izpolnijo oziroma preverijo v MZEZ, pred napotitvijo na delovno mesto v zunanji službi:

· najmanj visokošolsko univerzitetno izobraževanje (prejšnje)/visokošolska univerzitetna izobrazba (prejšnja) ali magistrsko izobraževanje (druga bolonjska stopnja)/magistrska izobrazba (druga bolonjska stopnja),
· znanje angleškega in drugega tujega jezika na višji ravni,
· nacionalno dovoljenje za dostop do tajnih podatkov najmanj stopnje zaupno ter dovoljenje za dostop do tajnih podatkov EU najmanj stopnje zaupno,
· psihofizična sposobnost,
· osebnostna primernost,
· da osebi ni prenehalo delovno razmerje v državnem organu iz krivdnih razlogov na njegovi strani.
Poleg navedenega mora izbrani kandidat v skladu z veljavnimi predpisi v MZEZ pred napotitvijo opraviti:
· test osebnostne primernosti,
· priprave za nastop dela v zunanji službi,

· zdravstveni pregled (razen, če je bil zadnji zdravstveni pregled opravljen manj kot eno leto pred začetkom dela v zunanji službi),
· test znanja tujega jezika,
· usposabljanje s področij vsebin diplomatskega izpita, 

· zagovor smernic za delo.

Zaželena znanja, sposobnosti in lastnosti:

· znanje dela z računalnikom,

· komunikacijske veščine,

· sposobnost organiziranja.
Delovne izkušnje so delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Na delovnem mestu, za katero se zahteva raven izobrazbe, ki je v skladu z zakonom, ki ureja slovensko ogrodje kvalifikacij, uvrščena na 10. raven slovenskega ogrodja kvalifikacij, se za delovne izkušnje štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, ki je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. Delovne izkušnje, ki jih je oseba pridobila v času opravljanja poklicne funkcije v državnih organih ali lokalnih skupnostih, se štejejo za delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, pridobljena po študijskem programu druge stopnje, oziroma izobrazba, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij.

Zahtevane delovne izkušnje se skrajšajo za tretjino v primeru, da ima kandidat zaključen specialistični študij, magisterij znanosti ali doktorat znanosti.

Znanje angleškega in drugega tujega jezika na višji ravni se dokazuje:

· s potrdilom o aktivnem znanju jezika (zlasti s potrdilom o opravljeni maturi, opravljenem izpitu Državnega izpitnega centra na višji ravni, potrdilom o opravljenem mednarodnem izpitu oziroma certifikatu najmanj na ravni Sveta Evrope B2, ipd.), ki ni starejše od deset let; 

· z dokazilom, da se je oseba šolala v tujem jeziku (pridobila stopnjo izobrazbe: osnovno, srednjo, do- ali podiplomsko) v državi, v kateri je to materni jezik, če od zaključka šolanja ni preteklo več kot deset let; 

· z dokazilom, da je oseba vsaj šest mesecev opravljala delo visokošolske zahtevnosti v tujini v tujem jeziku, če od opravljanja dela ni preteklo več kot deset let;

· z uspešno opravljenim ustnim ali pisnim preizkusom, katerega izvede oseba, ki je kvalificirana za presojo znanja angleškega ali drugega tujega jezika.

Delovne naloge na delovnem mestu: 

· predstavljanje in zastopanje RS pri organiziranju svetovne razstave EXPO,

· sodelovanje z organizatorjem svetovne razstave EXPO,
· vodenje in koordiniranje udeležbe in aktivnosti RS na EXPO,
· samostojno oblikovanje ključnih sistemskih rešitev in drugih najzahtevnejših gradiv povezanih z EXPO,
· priprava gradiv in predlogov ukrepov povezanih z EXPO,
· vodenje finančnega poslovanja za potrebe EXPO,
· vodenje projektnih skupin povezanih z izvedbo projekta EXPO,
· organizacija dogodkov in sprejem delegacij povezanih z EXPO,
· opravljanje drugih najzahtevnejših nalog povezanih z EXPO.
Prijava mora vsebovati pisno izjavo, iz katere mora biti razvidno:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;

2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznem delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. izpolnjevanje pogoja višje ravni znanja angleškega in drugega tujega jezika: v izjavi kandidat navede način in datum pridobitve znanja ter ustanovo, pri kateri je znanje pridobil;

4. da:

· je državljan Republike Slovenije,

· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,

· zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

5. da za namen te javne objave dovoljuje Ministrstvu za gospodarstvo, delo in šport pridobitev podatkov iz prejšnje točke tega razpisa iz uradnih evidenc.

V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.
Prijava naj vsebuje tudi kratek življenjepis, v katerem naj kandidat poleg formalne izobrazbe navede tudi druga znanja in veščine, ki jih je pridobil. 

Z izbranim kandidatom bo Ministrstvo za gospodarstvo, delo in šport sklenilo pogodbo o zaposlitvi za določen čas, za čas trajanja projekta EXPO, in sicer do 31. 12. 2027, s polnim delovnim časom. Pogodba o zaposlitvi se sklene pod pogojem, da izbrani kandidat izpolni vse druge posebne pogoje za napotitev na delovno mesto v zunanji službi.

Izbrani kandidat ne bo imenovan v naziv, pravice oziroma dolžnosti mu bodo določene glede na uradniški naziv Sekretar. Izhodiščni plačni razred delovnega mesta je 32. plačni razred (3.163,06 EUR bruto), pri čemer kandidat pridobi pravico do izplačila osnovne plače v vrednosti tega plačnega razreda postopno, na način iz 3. točke prvega odstavka 101. člena Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT). 

Izbrani kandidat bo delo opravljal v prostorih Ministrstva za gospodarstvo, delo in šport, Kotnikova ulica 5, Ljubljana, oziroma v drugih uradnih prostorih ministrstva. 

Pod pogojem izpolnitve drugih posebnih pogojev, navedenih v četrtem odstavku te objave, bo izbrani kandidat napoten na delovno mesto DIPLOMAT V ZUNANJI SLUŽBI v MZEZ, v VBG. Predviden datum napotitve je 1. 3. 2027. Delo bo izbrani kandidat opravljal v Ministrstvu za zunanje in evropske zadeve Republike Slovenije, v Veleposlaništvu Republike Slovenije v Beogradu, in sicer na sedežu predstavništva v uradnih prostorih na naslovu Dositejeva ulica 41, RS-11158 Beograd, Srbija oz. v drugih uradnih prostorih, kjer predstavništvo opravlja svoje naloge.
Kandidat vloži prijavo v pisni obliki na priloženem obrazcu »Prijava za DM 6000 – Sekretar za projekt EXPO Beograd v KM«, ki jo pošlje v zaprti ovojnici z označbo: »za javno objavo št. 1003-8/2026-2190, za DM 6000 – Sekretar za projekt EXPO Beograd v KM« na naslov: Ministrstvo za gospodarstvo, delo in šport, Kotnikova ulica 5, 1000 Ljubljana, in sicer v roku 3 delovnih dni po objavi na osrednjem spletnem mestu državne uprave www.gov.si in na Zavodu Republike Slovenije za zaposlovanje. Za pisno obliko prijave šteje tudi elektronska oblika, poslana na elektronski naslov: gp.mgds@gov.si, pri čemer veljavnost prijave ni pogojena z elektronskim podpisom.

Če kandidat v prijavi navede elektronski naslov, se šteje, da ga je podal za namen komunikacije v izbirnem postopku ter za namen obveščanja o izbiri oziroma ne izbiri. V primeru, da kandidat prijavo poda v elektronski obliki, se kandidata obvešča na elektronski naslov, s katerega je bila poslana prijava, v kolikor za namen obveščanja izrecno ne navede drugega elektronskega naslova.
Kandidati bodo o izbiri pisno obveščeni. Obvestilo o končanem izbirnem postopku bo objavljeno tudi na spletnem mestu državne uprave www.gov.si.

Dodatne informacije o delovnem področju daje Maja Divjak Šetina, telefon: 01 400 3621, elektronski naslov: maja.divjak-setina@gov.si, o izvedbi postopka javne objave pa Ksenija Stanovnik, telefon: 01 400 3206, elektronski naslov: ksenija.stanovnik@gov.si.

Obvestilo kandidatom po 13. členu Splošne uredbe o varstvu osebnih podatkov je dostopno na spletni povezavi: O Ministrstvu za gospodarstvo, delo in šport | GOV.SI.

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške. 

Številka: 1003-8/2026-2190-1

Datum: 1. 10. 2026

	
	

	
	


